ניקולה יוקיץ'

**ניקולה יוקיץ**' (בסרבית: **Никола Јокић**; נולד ב-19 בפברואר 1995) הוא כדורסלן סרבי המשחק בעמדת הסנטר בקבוצת דנוור נאגטס מליגת ה-NBA ובנבחרת סרביה. נודע בכינוי **הג'וקר**. נחשב בעיני רבים לסנטר הטוב ביותר ב-NBA במאה ה-21.

יוקיץ' נבחר בבחירה ה-41 בדראפט ה-NBA 2014 על ידי דנוור, אותם הוא ייצג במהלך כל הקריירה שלו ב-NBA. נבחר שמונה פעמים למשחק האולסטאר של ה-NBA, ושש פעמים לאחת מחמישיות העונה ב-NBA. בפרס ה-MVP של העונה הסדירה, הפרס היוקרתי ביותר בליגה, זכה שלוש פעמים (2020/21, 2021/22, 2023/24), והוא השחקן שנבחר במקום הנמוך ביותר בדראפט שזכה בפרס זה אי פעם. בנוסף נבחר ל-MVP של סדרת הגמר ב-NBA כשהוביל את דנוור לזכייה באליפות ה-NBA בעונת 2022/2023.

יוקיץ', שניחן בכישורי ניהול משחק חריגים לעמדת הסנטר, השיג טריפל דאבלים רבים בקריירה שלו, ונמצא במקום השני בכל הזמנים בקטגוריה זו עם 211 טריפל דאבלים עד כה שמהם 193 בעונה הסדירה ו-18 בפלייאוף. כמו כן מחזיק יוקיץ' בשיא כל הזמנים של ה-NBA לטריפל-דאבל המהיר ביותר במשחק, שאותו השיג תוך 14 דקות ו-33 שניות.

## נעורים ותחילת הקריירה
יוקיץ' נולד בסומבור שברפובליקה הפדרלית של יוגוסלביה, הצעיר מבין שלושה אחים. בשנת 2012 הצטרף לקבוצת מגה לקס הסרבית. בעונת 2014/2015 היה השחקן הבולט במגה לקס כשרשם ממוצע של 18.4 נקודות ו-10.4 ריבאונדים במשחקי הליגה הסרבית. כמו כן, נבחר ל-MVP של הליגה האדריאטית לאחר שהשיג ממוצע של 15.4 נקודות ו-9.3 ריבאונדים למשחק.

## קריירה ב-NBA
יוקיץ' נבחר במקום ה-41 בסיבוב השני של דראפט ה-NBA 2014, על ידי דנוור נאגטס. הוא חתם בקבוצה לקראת עונת 2015/2016, ובמהלך העונה הפך לשחקן החמישייה הפותחת של דנוור. הוא נבחר להשתתף ב"נבחרת העולם" במשחק הכוכבים העולים. את עונתו הראשונה סיים עם ממוצעים של 10.0 נקודות ו-7.0 ריבאונדים למשחק ונבחר לחמישיית הרוקיז של העונה. בעונת 2016/2017 הציג שיפור ניכר ורשם ממוצעים של 16.7 נקודות, 9.8 ריבאונדים ו-4.9 אסיסטים למשחק. בסיום אותה עונה ניצב במקום השני בהצבעות לתואר השחקן המשתפר של העונה ב-NBA, אחרי הזוכה יאניס אדטוקומבו.

ב-15 בפברואר 2018 רשם יוקיץ' את הטריפל דאבל המהיר בהיסטוריית הליגה, אחרי 14 דקות ו-33 שניות במשחק מול מילווקי באקס.

לקראת עונת 2018/2019 חתם יוקיץ' על הארכת חוזה בדנוור ל-5 עונות נוספות עבור כ-148 מיליון דולר. במהלך אותה עונה נבחר להשתתף כמחליף במשחק האולסטאר, לראשונה בקריירה, ובסוף העונה נבחר לחמישיית העונה הראשונה, גם כן לראשונה בקריירה. בעונה זו העפילה דנוור בהובלת יוקיץ' לשלב הפלייאוף, לראשונה מזה 6 עונות, ואף עלתה לסיבוב השני לאחר שגברה על סן אנטוניו ספרס (4–3) בסדרת הסיבוב הראשון. בסדרת חצי גמר המערב מול פורטלנד טרייל בלייזרס הפסידו הנאגטס בתוצאה 3–4. במשחק השלישי של הסדרה נגד פורטלנד, שבו היו ארבע הארכות, שיחק יוקיץ' 65 דקות, הכי הרבה דקות במשחק בפלייאוף מאז 1953.

בעונת  נבחר יוקיץ' בשנית למשחק האולסטאר, שוב כמחליף. ב-7 בינואר 2020 קלע שיא קריירה של 47 נקודות, בניצחון קבוצתו מול אטלנטה הוקס. בפלייאוף 2020 הוביל את הנאגטס לניצחונות מול יוטה ג'אז ולוס אנג'לס קליפרס, כאשר בשתי הסדרות חזרה הקבוצה מפיגור 1–3 לניצחון 4–3. במשחק השביעי והמכריע מול הקליפרס הצטיין יוקיץ' עם 16 נקודות, 22 ריבאונדים ו-13 אסיסטים, בניצחון אשר הוביל את דנוור להעפלתה הראשונה מזה 11 שנים לגמר האזור המערבי. בסדרת גמר המערב הפסידו הנאגטס מול האלופה שבדרך, לוס אנג'לס לייקרס, בתוצאה 1–4. לאורך הפלייאוף רשם יוקיץ' ממוצעים של 24.5 נקודות, 9.9 ריבאונדים ו-5.9 אסיסטים למשחק.

ב-31 בינואר 2021 שבר את השיא של יאניס אדטוקומבו כשרשם את הדאבל דאבל ה-20 ברצף מתחילת העונה ועלה למקום שני בכל הזמנים, כשמעליו נמצא רק ביל וולטון, עם רצף של 34.

ב-9 ביוני 2021 הוכרז יוקיץ' כזוכה פרס ה-MVP של ה-NBA לעונת 2020/21, והוא השחקן הראשון שנבחר בסיבוב השני של הדראפט אשר זכה בתואר מאז וויליס ריד בעונת 1970/1971.

ב-7 באפריל 2023 הפך לשחקן הראשון בהיסטוריית ה-NBA שקולע 2000 נקודות, אוסף 1000 ריבאונדים ומוסר 500 אסיסטים בעונה אחת.

בעונת 2021/22 זכה בפרס ה-MVP של העונה הסדירה בפעם השנייה ברציפות.

בעונת 2022/23 הוביל את דנוור למאזן הטוב באזור המערב של 53-27. הוא זכה בMVP של סדרות הגמרים האזוריים ב-NBA של האזור המערבי, ובגמר הוביל את הקבוצה לזכייה ראשונה באליפות לאחר ניצחון 1–4 בסדרה על מיאמי היט וזכה בתואר MVP של סדרת הגמר לאחר שהעמיד ממוצעים של 30.2 נקודות, 14 ריבאונדים, 7.2 אסיסטים ומעל חטיפה למשחק, כשבדרך הפך לשחקן הראשון אי פעם שמוביל את הפלייאוף בשלוש הקטגוריות של קליעה, ריבאונדים ואסיסטים יחד.

בעונת 2023/2024 הוביל יוקיץ את דנבר למקום השני במערב. בסוף העונה הסדירה הוא השני בטבלת הטריפל דאבלים בין השחקנים הפעילים היום, אחרי ראסל ווסטברוק, עם 130 טריפל דאבלים מתוך 675 משחקים, ממוצע של טריפל דאבל בכל 5.2 משחקים, הממוצע הטוב ביותר בהיסטוריה של ה-NBA (יחד עם לוקה דונצ'יץ).

בסיום עונת 2023/2024 נבחר יוקיץ ל-MVP של ה-NBA בפעם השלישית בקריירה.

בסיום עונת 2024/2025 יוקיץ' הפך לשחקן הראשון בהיסטוריה שמסיים את העונה הרגילה בין עשרת הראשונים בארבע קטגוריות: בנקודות (29.6), בריבאונדים (12.7), באסיסטים (10.2) ובחטיפות (1.8). כמו כן, הפך לשחקן השלישי בהיסטוריה, והסנטר הראשון בהיסטוריה, שקולע בכל העונה הסדירה ממוצע של טריפל דאבל. שיא היסטורי נוסף קבע יוקיץ במשחק מול פיניקס ב-8 במרץ 2025, כאשר הפך לשחקן הראשון אי פעם עם טריפל דאבל של 30, 20 ו-20 לפחות, בנקודות, ריבאונדים ואסיסטים, בהתאמה.במשחק מול מינסוטה (בו הפסידה דנבר בהארכה 140-139) ב-2 באפריל 2025 קבע יוקיץ טריפל דאבל של 61, 11, ו-10 נקודות, ריבאונדים ואסיסטים, בהתאמה, כאשר אף קבע שיא של מספר הנקודות בעונה הסדירה 2024/2025. רק שני שחקנים לפניו קבעו טריפל דאבל של 60, 10, ו-10 לפחות - ג'יימס הארדן ולוקה דונצ'יץ.

## נבחרת סרביה
בקיץ 2013 היה חבר בסגל נבחרת סרביה עד גיל 19 שזכתה במדליית כסף באליפות העולם שהתקיימה בצ'כיה. הוא השיג באליפות ממוצעים של 7.3 נקודות ו-4.9 ריבאונדים למשחק.

ב-2016 זכה במדליית כסף עם נבחרת סרביה הבוגרת באולימפיאדת ריו דה ז'ניירו. הוא רשם במהלך הטורניר האולימפי ממוצעים של 9.2 נקודות ו-6.1 ריבאונדים למשחק.

## סטטיסטיקות הקריירה
### בעונה הסדירה של ה-NBA

### בפלייאוף ה-NBA

## סגנון משחק
יוקיץ' נחשב לשחקן פורץ דרך, בכך שהיה אחד השחקנים הראשונים לנהל משחק מעמדת הסנטר, ובכך זכה להשוואות למג'יק ג'ונסון ואוסקר רוברטסון. אך בשונה מהם, יוקיץ' מתפקד בשתי העמדות בו-זמנית, ולא משחק כרכז גבוה, אלא כ-"פוינט-סנטר", וריאציה של עמדת ה-"פוינט-פורוורד". יכולות המסירה והקליעה של יוקיץ' הן יוצאות דופן, והוא נחשב לדעת רבים לשחקן הטוב ביותר ב-NBA היום. משקלו הכבד של יוקיץ' מסייע לו להיות יציב יותר, אך גם מאט אותו. עם זאת, המשחק האיטי של יוקיץ' עוזר לו לשלוט בקצב המשחק. השילוב בין השליטה בקצב המשחק, גודלו הפיזי, הורסטיליות שלו ויכולות המשחק שלו הופכות אותו לאחד השחקנים הטובים בהיסטורית הNBA, ששובר שיאים בשלל הקטגוריות הסטטיסטיות, במיוחד בסטטיסטיקות מתקדמות המודדות השפעה של שחקן על מאזן הנקודות או על ניצחונות.

## חיים אישיים
יוקיץ' התחתן עם בת זוגו נטליה באוקטובר 2020 ולזוג בת שנולדה ב-2021 ובן שנולד ב-2024.

## קישורים חיצוניים

* 
* 
* 
* 
* 
* 

## הערות שוליים

קטגוריה:כדורסלנים סרבים
קטגוריה:כדורסלני דנוור נאגטס
קטגוריה:כדורסלני מגה לקס
קטגוריה:כדורסלנים באולימפיאדת ריו דה ז'ניירו (2016)
קטגוריה:בחירות דראפט של דנוור נאגטס
קטגוריה:משתתפי משחק האולסטאר של ה-NBA
קטגוריה:זוכי פרס ה-MVP של העונה הסדירה ב-NBA
קטגוריה:זוכי פרס ה-MVP של סדרת הגמר ב-NBA
קטגוריה:כדורסלני נבחרת סרביה
קטגוריה:מדליסטים אולימפיים סרבים
קטגוריה:כדורסלנים באולימפיאדת פריז (2024)
קטגוריה:זוכי מדליית ארד אולימפית
קטגוריה:זוכי מדליית כסף אולימפית
קטגוריה:פורבס 30Under30: אירופה
קטגוריה:סרבים שנולדו ב-1995